NEUVOSTON PÄÄTÖS,

tehty 21 päivänä joulukuuta 1998,

talous- ja rahoituskomitean kokoonpanoa koskevista yksityiskohtaisista säännöistä (98/743/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 109 c artiklan 3 kohdan,

ottaa huomioon komission ehdotuksen (1),

ottaa huomioon Euroopan keskuspankin lausunnon (2),

ottaa huomioon raha-asian komitean lausunnon (3),

sekä katsoo, että

(1) perustamissopimuksessa määrätään, että talous- ja rahaliiton kolmannen vaiheen alkaessa perustetaan talous- ja rahoituskomitea,

(2) perustamissopimuksessa edellytetään neuvoston antavan yksityiskohtaiset säännöt talous- ja rahoituskomitean kokoonpanosta; jäsenvaltiot, komissio ja Euroopan keskuspankki nimeävät kukin enintään kaksi jäsentä komiteaan,

(3) talous- ja rahoituskomitean tehtävät määrätään perustamissopimuksen 109 c artiklan 2 kohdassa; osana näitä tehtäviä talous- ja rahoituskomitea seuraa jäsenvaltioiden ja yhteisön taloudellista tilannetta ja rahoitustilannetta sekä antaa niistä, erityisesti rahoitussuhteista kolmansiin maihin ja kansainvälisiin laitoksiin, säännöllisesti kertomuksia neuvostolle ja komissiolle; talous- ja rahoituskomitea osallistuu myös neuvoston työn valmisteluun muun muassa valmistelemalla suosituksia, joita tarvitaan osana monenkeskistä valvontaa ja perustamissopimuksen 103 artiklassa tarkoitettuja talouspolitiikan laajoja suuntaviivoja, sekä päätöksiä, joita tarvitaan osana perustamissopimuksen 104 c artiklassa tarkoitetun liiallisia alijäämiä koskevaa menettelyä; näiden tehtävien laadun ja merkityksen huomioon ottaen on erityisen tärkeää, että komitean jäsenet ja varajäsenet valitaan asiantuntijoista, joilla on huomattava pätevyys talous- ja rahoitusalalla,

(4) Luxemburgissa 12 ja 13 päivänä joulukuuta 1997 kokoontunut Eurooppa-neuvosto totesi talouspolitiikan yhteensovittamista talous- ja rahaliiton kolmannessa vaiheessa koskevassa päätöslauselmassaan (4), että talous- ja rahoituskomitea tarjoaa puitteet neuvoston ja Euroopan keskuspankin välisen vuoropuhelun valmistelulle ja jatkamiselle johtavien virkamiesten tasolla; nämä virkamiehet tulevat jäsenvaltioiden keskuspankeista ja Euroopan keskuspankista sekä jäsenvaltioiden hallinnosta,

(5) "hallinnolla" tarkoitetaan niiden ministerien, jotka osallistuvat talous- ja valtiovarainministerien kokoonpanossa kokoontuvaan neuvostoon, hallinnonalaa, ja

(6) Euroopan keskuspankin ja kansallisten keskuspankkien virkamiesten jäsenyys komiteassa ei rajoita perustamissopimuksen 107 artiklan soveltamista,

ON PÄÄTTÄNYT SEURAAVAA:

1 artikla

Jäsenvaltiot, komissio ja Euroopan keskuspankki nimeävät kukin kaksi jäsentä talous- ja rahoituskomiteaan. Ne voivat nimetä komiteaan myös kaksi varajäsentä.

2 artikla

Komitean jäsenet ja varajäsenet valitaan erittäin pätevistä talous- ja rahoitusalan asiantuntijoista.

3 artikla

Jäsenvaltioiden nimeämistä kahdesta jäsenestä on toinen valittava hallinnon ja toinen kansallisten keskuspankkien johtavista virkamiehistä. Varajäsenet valitaan samoin edellytyksin.

4 artikla

Tämä päätös julkaistaan Euroopan yhteisöjen virallisessa lehdessä.

Tämä päätös tulee voimaan 1 päivästä tammikuuta 1999.

Tehty Brysselissä 21 päivänä joulukuuta 1998.

Neuvoston puolesta

M. BARTENSTEIN

Puheenjohtaja

(1) EYVL C 125, 23.4.1998, s. 17

(2) Lausunto annettu 26. marraskuuta 1998 (ei vielä julkaistu virallisessa lehdessä).

(3) Lausunto annettu 17. marraskuuta 1998 (ei vielä julkaistu virallisessa lehdessä).

(4) EYVL C 35, 2.2.1998, s. 1